पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। मप्र कैडर के भारतीय प्रशासनिक सेवा के अफसरों की सामाजिक व पारिवारिक प्रतिष्ठा बचाने के लिए आईएएस ऑफिसर्स एसोसिएशन मैदान में उतरेगा। इसके लिए सीनियर आईएएस अफसरों की मौजूदगी में जल्द ही एक बैठक होने वाली है। एसोसिएशन का मानना है कि कुछ अधिकारी मीडिया की सुर्खियां बन रहे हैं। जिन मामलों को लेकर उन्हें आरोपों के घेरे में लिया जा रहा है, उनमें पहले ही उन्हें क्लीन चिट मिल चुकी है।
सूत्रों का कहना है कि पिछले दिनों आईएएस अधिकारी निशांत वरवड़े और निकुंज श्रीवास्तव ने एसोसिएशन के समक्ष यह बात रखी थी कि शासन-प्रशासन में पदस्थ विरोधी खेमे के लोग मीडिया संपर्कों का उपयोग कर उनके बारे में अनावश्यक प्रचार कर रहे हैं। वरवड़े को तो परिजनों के सामने सफाई तक देनी पड़ी। इसके अलावा एसोसिएशन के पास कुछ और अधिकारियों ने भी शिकायत दर्ज कराई थी। अफसर एसोसिएशन पर दबाव बना रहे हैं कि वह इसकी रोकथाम के लिए पहल करे।
... तो अफसरों में बढ़ सकती है कटुता
इसी तरह के बेबुनियाद आरोप लगते रहे तो सीधी भर्ती के आईएएस अफसरों में निर्णय लेने की क्षमता नहीं रहेगी। इसके अतिरिक्त समकक्ष अफसरों में कटुता भी बढ़ेगी। इसलिए एसोसिएशन यह विचार कर रहा है कि यदि किसी आईएएस अफसर पर कोई आरोप लगता है या उसका नाम किसी घोटाले में लिया जाता है तो निर्दोष होने की सूरत में एसोसिएशन शासन से तत्काल क्लीन चिट की कागजी कार्रवाई को पूरी कराएगा। साथ ही उसे प्रचारित भी करेगा। इसके बाद यदि मीडिया में उस अधिकारी का नाम लिया जाता है तो इसे रोकने के लिए एसोसिएशन कानूनी प्रक्रिया का सहारा भी लेगा।
॥इस बारे में विचार चल रहा है। एक-दो माह में बैठकर कर गाइड लाइन तय करेंगे ताकि, ऐसे मामलों में निर्दोष आईएएस अधिकारियों की मदद की जा सके। बेबुनियाद आरोपों से आईएएस अधिकारियों की सामाजिक प्रतिष्ठा प्रभावित हो रही है, जिसका असर कार्यक्षमता पर पड़ता है।
- अरुणा शर्मा, अध्यक्ष, आईएएस ऑफिसर्स एसोसिएशन
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn